**A Dunaújvárosi SZC Szabolcs Vezér Technikum képzései**

(2490, Pusztaszabolcs, Mátyás király út 14-16.)

**Az oktatási szakasszisztens** képzés az Oktatás ágazat képzése, amely érettségi és technikus szintű szakképzettség megszerzésével zárul. Az oktatási szakasszisztens bölcsődében, óvodában, iskolában, gyermekotthonban, lakásotthonban, családi napközi, pedagógiai szakszolgálat és egyéb (gyermeknevelő, -gondozó) intézményben foglalkoztatott személy, aki segíti a szakemberek munkáját. Együttműködik a gyermekek gondozásában, nevelésében, oktatásában és fejlesztésében résztvevő szakemberekkel és a szülőkkel. Közreműködik foglalkozások, tanórai és tanórán kívüli, továbbá intézményen kívüli programok előkészítésében, szervezésében és lebonyolításában, felügyeli, kíséri a tanulókat vagy csoportokat, gondozási feladatokat végez. Segíti a család és az intézmény kapcsolattartását, a családi nevelést, közreműködik gyermekprogramokban, felügyeletet lát el (játszóház, tábor, családi napközi stb.).

A **kreatív fotográfus** a Kreatív ágazat képzése,kreativitásra épülő, széles körben használható, változatos szakma. Magában foglalja a fényképezés, a labormunka, a számítástechnika és a videófelvétel készítés területét. Széles körű alapismertekkel rendelkezik, amelynek révén nem csak a szolgáltatás valamennyi területén, hanem a művészi pályán is sikeres lesz. Széles körű műszaki és technikai, esztétikai és művészeti ismeretekkel rendelkezik. Megrendelői kör vagy egyéni, kreatív meglátásai alapján készít fotó alapú látvány anyagokat. Biztosítja a fényképezéshez szükséges eszközöket (gépvázak, objektívek, kiegészítők), kreatív sorozatokat, valamint személy-, tárgy-, termék- és reklám felvételeket készít műteremben és külső helyszíneken. Üzleti, kiadói, divat, ingatlan, turisztikai, légi felvételeket készít, portfóliót fényképez egyedi rendelésre, eseményeket rögzít, rendezvényeket dokumentál, hagyományos filmre készített felvételeket dolgoz ki. Készít fotóalbumot, fotókönyvet, digitális adathordozón lévő képeket retusál, nyomtat, nyomdai előkészítést végez, marketing céllal használja az online felületeket, közösségi médiát.

A **graﬁkus képzés** a Kreatív ágazat képzése,a szakmai végzettséggel rendelkező tervezőstúdiókban, reklámügynökségeknél, könyv- és lapkiadóknál vagy saját vállalkozásban végzi szakmai tevékenységét. A graﬁkus olyan vizuális és rajzi kultúrával rendelkező kreatív szakember, aki a graﬁka különböző szakterületein önálló véleményalkotásra, esztétikai és szakmai feladatok igényes megoldására alkalmas. Jellemzően önálló vállalkozási formában vagy társas vállalkozásokban vállal munkát, fontos személyes tulajdonsága az együttműködési készség, a tervező és kivitelező munkától függően sokféle megrendelővel és a társ szakma képviselőivel dolgozik együtt. Tevékenységéből fakadóan aktív alakítója közvetlen és tágabb vizuális környezetének, tervező munkájában össze tudja hangolni az esztétikai igényeket a megrendelő üzleti céljaival.

A **logisztikai technikus** a Közlekedés és szállítmányozás ágazat képzése, amely érettségivel és technikus szintű szakképzettség megszerzésével zárul. A logisztikai technikus feladata a logisztikai tevékenységek tervezése, lebonyolítása, a logisztikai rendszerrel kapcsolatos vezetői munka támogatása, valamint a szállítmányozási tevékenységgel kapcsolatban az áru továbbításához legalkalmasabb fuvarozási mód kiválasztása, a szerződés megkötése, szükség szerint az útvonal megtervezése. Összehangolja az összetett fuvarozási tevékenységet és ellátja a szállítás során felmerülő raktározási, kezelési feladatokat is. Ellátja a rendelések, beszerzések, értékesítés (termék, szolgáltatás) lebonyolításában a feladatokat, tervezési feladatokat végez az ellátási, készletezési, termelési folyamatokban. Kezeli a reklamációs eseteket, elvégzi a raktár kezelésével és vezetésével kapcsolatos teendőket, árutovábbítással kapcsolatos feladatokat végez. Nemzetközi szállítással, szállítmányozással kapcsolatos ügyintézői tevékenységet végez, kapcsolatot tart a partnerekkel, ügyfelekkel. Idegen nyelven kommunikál szóban és írásban azonos ágazaton belül, kapcsolatot tart a különböző közlekedési hatóságokkal, szervezetekkel, elkészíti a szállítmányozási szerződés tervezetét. Részt vesz a különböző fuvareszköz-, illetve árukárok kivizsgálásában, intézi a kárügyeket.